Allan Rasmussen blev mødt af et chokerende syn, da han for et par dage siden kom hjem fra arbejde. Han fandt sin telefon frem og begyndte at filme, hvad han kunne se fra sin have i parcelhuskvarteret i Frederikshavn. For ovenpå naboens hus stod en mand iklædt regntøj og spulede taget med en højtryksrenser. - En ting er at du arbejder på et tag uden nogle former for sikkerhed. Noget andet er, at du står i blæsevejr og højtryksspuler et asbesttag midt i et villakvarter. Det er helt galt, siger Allan Rasmussen til Fagbladet 3F. Se hans optagelse her: Og netop hvor galt det kan gå, det ved Allan Rasmussen alt om. For han fik i 2021 renset taget på sit eget hus , som ligeledes var et eternittag fra 1960’erne. Denne rensning, som skulle have gjort huset klar til salg, blev det rene asbestkaos, og husejeren endte med et usælgeligt hus. I februar 2024 skal han mødes i retten med Elling Tagmaling Aps, som udførte opgaven. Klog af skade kontaktede Allan Rasmussen både Arbejdstilsynet og borgmesteren i Frederikshavn Birgit Stenbak Hansen (S), der ser med alvor på sagen. Bøde fra Arbejdstilsynet Der bliver nu iværksat de nødvendige tilsyn og målinger for at undersøge, om der er sket en spredning af de sundhedsskadelige asbestfibre. Det var det nyopstartede firma, KS Højtryk, som udførte rensningen af det gamle asbesttag hos naboen. Virksomheden erkender, at der ikke var styr på reglerne. For Arbejdstilsynet understreger i deres vejledning om asbest , at det er forbudt at højtryksspule asbestholdige materialer. Desuden skal alt arbejde med asbest anmeldes til Arbejdstilsynet på forhånd. Et brud på dette kan fra den 1. juli 2023 koste virksomheder i Danmark en bøde på 10.000 kroner. - Det er super ærgerligt, men så må jeg æde den bøde, det koster, siger Kristian Sørensen, som er indehaver KS Højtryk, til Fagbladet 3F. Ifølge indehaveren brugte virksomheden et sug på tagrenden, som ledte rensevandet gennem et filter, som skulle sortere asbestfibrene fra. Derudover skulle virksomheden have benyttet en lukket rensekasse på selve taget. Sådan en kræver dog, at man har en godkendt og lovpligtig dispensation og attest fra Arbejdstilsynet.

Opsummering:
Allan Rasmussen har gennemlevet et asbesthelvede med sit eget hus – derfor handlede han hurtigt, da han så, hvad der foregik hos naboen.